text: La llei de l'Euro i el Registre Mercantil
  12 maig 2021 06:14
  El prop-passat dia 17 de desembre, el Butl·letí Oficial de l'Estat publicava la Llei d'introducció de l'euro, llei que és d'aplicació a partir del primer de gener de 1999. No és la meva intenció contribuir a la espantosa tabarra de propaganda que ens envadeix darrerament; però sí la de remarcar alguns aspectes que les societats hauran de tenir presents a partir de l'any que ve. Anem per pams: a) La llei regula la introducció de l'euro per un període de tres anys (fins l'1 de gener del 2.002). Aquesta introducció se farà d'acord amb els principis de gratuïtat (cost-zero pel ciutadà), de neutralitat (manteniment del valor dels crèdits i els deutes), de fungibilitat (ambdues expressions "en euros o en pessetes" tendran la mateixa eficàcia) i de continuïtat (en cap cas la substitució de la pesseta en euros es pot considerar un fet modificatiu del contracte). Finalment, durant la vigència del període transitori, regirà el principi de «no prohibició-no compulsió» respecte de la utilització de l'euro durant el període transitori. b) Sempre parlant del mateix període, tant les certificacions de les societats com les escriptures d'elevació a document públic podran utilitzar la pesseta o l'euro; però en el primer cas s'haurà d'expressar necessàriament l'equivalència en euros. Si la conversió no s'estima correcta, el Registrador suspendrà la inscripció. c) Finalment, pel que fa al Depòsit de comptes anuals al Registre Mercantil, fer constar que els comptes s'hauran de presentar obligatòriament en euros a partir de l'any 2.002. Voluntàriament, ho poden fer a partir del gener de 1999; però la Llei reclama la irreversibilitat del canvi: una vegada presentats els comptes en euros, ja no es podrà fer marxa enrere.